**Statlige tilsyn av kommunene må endres og bli mer treffsikre**

**Regjeringen ønsker å begrense statsforvaltningens mulighet til å overprøve lokale folkevalgte forsamlinger. KS forventer i den sammenheng en gjennomgang av tilsyn og av statlige veiledere og retningslinjer.**

Lovgivningen har til nå gått i retning av flere skjønnsbaserte bestemmelser og generelle krav. Dette har gitt statlige sentrale fagmyndigheter en sterk definerende rolle i tolkning av lov og forskrifter. To nye rapporter NIBR har utarbeidet for KS viser at dette begrenser det lokale handlingsrommet.

**Statlige veiledere bidrar til uønsket standardisering**Statlige veiledere søker å standardisere de tjenester og saksområder de omhandler. Dette begrenser kommunal variasjon, hevder NIBR i den nye rapporten «Vektlegging av hensynet til kommunevariasjon i statlige retningslinjer». De peker på at veiledere ikke kommuniserer klart sin status som rådgivende og veiledende. Det fremkommer heller ikke tydelig at det er mulighet for kommunal variasjon og lokal handlefrihet på det fagområdet veilederen gjelder. Fylkesmannen oppfatter ofte veiledere som styringssignaler og kan gjennom tilsynsmyndighet trekke kommunene i en annen retning enn det kommunene selv vil. Veiledere er bare en anbefaling fra staten til kommunene og er ikke rettslig bindene. Når de allikevel inngår som en del av tilsynet blir dette i praksis en skjult form for statlig styring.

**Rendyrke lovlighetstilsynet**For å ikke undergrave det lokale selvstyret må tilsynet i større grad rendyrkes som lovlighetstilsyn, konkluderer NIBR i rapporten «Hvordan påvirker det statlige tilsynet kommunene og det lokale selvstyret?». Til tross for at både kommuner og fylkesmenn etterspør mer læring som en del av tilsynet, bør veiledning gjøres separat. Veiledningen må komme i som oppfølging av tilsynet og i større grad være dialogbasert. Det må skilles klart mellom selve tilsynet og de dialogbaserte veiledningstiltakene, påpeker NIBR.

**Omfanget av tilsynet er for stort**Statens krav til tilsynsvolum må reduseres og tilsynet må samordnes bedre, både nasjonalt og regionalt. NIBR foreslår å sette et tak på antall tilsyn som skal utføres ovenfor den enkelte kommune. Fylkesmennene må få større handlefrihet og i større grad kunne prioritere mellom tilsyn, klagebehandling og veiledning. Tilsyn må utøves på områder hvor kommunene selv ser en nær sammenheng mellom krav til gode systemer, rutiner og internkontroll. Dette kan bedre kvaliteten på kommunale tjenestene. KS ønsker en dialog mellom stat og kommunesektor om omfang, tilsynsteam og metodikk.